Сюжетым илъыкIотэн зэпхыгъэр Залэкъо Ерстэм иобраз. ТхакIом цIыфым иконцепциеу ыгъэпсырэм лъапсэ фэхъури Ерстэм иобраз ары. ЗэкIэ зэхэубытагъэу лъэпкъ шэн анахьышIухэр КIэращэм мыщ хилъхьагъэх. Мы лIыхъужъым цIыфыр тхьамыкIэгъо чIыпIэм ринэщтэп, къарыушIу, Iушы, гохьы,  бэ ышIэнэу зыфаер, дэхагъэм уасэ фиш1ын елъэк1ы, зэныбджэгъуныгъэм фэшъыпкъ, янэ дахэу фыщыт. Къызхэхъухьэгъэ абдзахэмэ къыхалъхьагъ шъхьафит гупшысак1эр, арышъ, ишэни ц1ыф  шъхьафитым ишэн. ЛIэкъолIэшхэми къырадзэн фаеу мэхъу. Тыдэ кIуагъэу, хэт хэхьагъэми, шъхьалъытэжь къызфаригъэшIэу мэзекIо. «ХьакIэм хымэ лъэпкъ нэгъоджагъи къуалъагъорэп, ыцIэ щытхъу даушэу пылъым елъытыгъэуи нэпшIэ Iэтыгъэ бгъакъэуи хаплъэхэрэп. ЦIыф хьалэл гупсэу ыгу къафызэIухыгъэу ахэс» (П,50).